LATVIJAS REPUBLIKAS MINISTRU KABINETS

2018.gada\_\_ \_\_\_\_\_\_\_ Noteikumi Nr.

Rīgā (prot. Nr. .§)

**Kārtība, kādā veicami pasažieru un kravas pašpārvadājumi**

Izdoti saskaņā ar

Autopārvadājumu likuma

51.panta otro daļu

**I. Vispārīgie jautājumi**

1. Noteikumi nosaka kārtību, kādā pašpārvadājuma veicējs veic pasažieru pašpārvadājumus ar autobusu un kravas pašpārvadājumus ar kravas autotransporta līdzekli.

2. Valsts sabiedrība ar ierobežotu atbildību "Autotransporta direkcija" (turpmāk – Autotransporta direkcija) konkrētajam autotransporta līdzeklim piešķir, pārreģistrē uz jaunu termiņu un anulē pašpārvadājumu sertifikātu (turpmāk – sertifikāts):

2.1. iekšzemes pasažieru pašpārvadājumiem ar autobusu;

2.2. iekšzemes kravas pašpārvadājumiem ar kravas autotransporta līdzekli, kura kopējā pieļaujamā masa, ieskaitot piekabes, pārsniedz 6 tonnas;

2.3. starptautiskajiem kravas pašpārvadājumiem ar kravas autotransporta līdzekli, kura kopējā pieļaujamā masa, ieskaitot piekabes, pārsniedz 6 tonnas;

2.4. starptautiskajiem pasažieru pašpārvadājumiem ar autobusu starp Eiropas Savienības dalībvalstīm, kurus veic saskaņā ar Eiropas Parlamenta un Padomes 2009.gada 21.oktobra Regulu (EK) Nr. [1073/2009](http://eur-lex.europa.eu/eli/reg/2009/1073/oj/?locale=LV) par kopīgiem noteikumiem attiecībā uz piekļuvi starptautiskajam autobusu pārvadājumu tirgum un ar ko groza Regulu (EK) Nr. [561/2006](http://eur-lex.europa.eu/eli/reg/2006/561/oj/?locale=LV), un Eiropas Komisijas 2014. gada 9.aprīļa Regulu (ES) Nr. [361/2014](http://eur-lex.europa.eu/eli/reg/2014/361/oj/?locale=LV), ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. [1073/2009](http://eur-lex.europa.eu/eli/reg/2009/1073/oj/?locale=LV) attiecībā uz dokumentiem starptautiskiem pasažieru pārvadājumiem ar autobusiem, un atceļ Komisijas Regulu (EK) Nr. [2121/98](http://eur-lex.europa.eu/eli/reg/1998/2121/oj/?locale=LV).

3. Sertifikāts nav nepieciešams, ja šo noteikumu 2.1., 2.2. vai 2.3.apakšpunktā minētos pašpārvadājumus veic Nacionālie bruņotie spēki, lai nodrošinātu savu funkciju izpildi.

4. Sertifikāta darbības termiņš pēc pašpārvadājumu veicēja izvēles var būt no viena līdz sešdesmit mēnešiem, bet nomātam autotransporta līdzeklim – nepārsniedzot nomas līguma termiņu.

5. Veicot pašpārvadājumus, autotransporta līdzekļa vadītājs papildus dokumentiem, kas noteikti normatīvajos aktos par autopārvadājumiem un ceļu satiksmi, glabā autotransporta līdzeklī šādus dokumentus:

5.1. šo noteikumu 2.3. vai 2.4.apakšpunktā minētā sertifikāta oriģinālu;

5.2. autotransporta līdzekļa vadītāja darba līgumu vai tā izrakstu, ja autotransporta līdzekli nevada pats pašpārvadājuma veicējs;

5.3. ja pašpārvadājuma veicējs autotransporta līdzekli nomā, — autotransporta līdzekļa nomas līgumu vai tā izrakstu, kurā norādīts autotransporta līdzekļa iznomātāja un nomnieka nosaukums (fiziskajām personām — vārds, uzvārds un personas kods vai dzimšanas datums, ja personas kods nav piešķirts), nomas līguma noslēgšanas datums un derīguma termiņš, kā arī informācija par autotransporta līdzekli (marka, modelis, izlaiduma gads, valsts reģistrācijas numurs un identifikācijas (šasijas) numurs). Minētais līgums vai tā izraksts nav nepieciešams, ja pašpārvadājuma veicējs autotransporta līdzekļa reģistrācijas apliecībā norādīts kā turētājs;

5.4. citus dokumentus, kuros norādīts, ka krava ir pašpārvadājuma veicēja īpašums vai pašpārvadājuma veicējs to nopircis, iznomājis (izīrējis), izgatavojis vai pārstrādājis;

5.5. ja šo noteikumu 2.1. vai 2.4. apakšpunktā minētā pašpārvadājuma veicējs ir valsts vai pašvaldības institūcija, – valsts vai pašvaldības institūcijas vadītāja rīkojumu vai tā apliecinātu kopiju, kurā norādīts brauciena mērķis, kas saistīts ar valsts institūcijas vai pašvaldības funkciju veikšanu, plānotais brauciena maršruts, pasažieru saraksts vai norāde, kādas personas var atrasties autotransporta līdzeklī un kādi dokumenti to apliecina.

6.Sertifikāts nav nepieciešams, ja autotransporta līdzeklim, ar ko tiek veikts pašpārvadājums, ir spēkā esoša licences kartīte vai Eiropas Kopienas atļaujas, kuru saņēmis pašpārvadājuma veicējs, kopija attiecīgā veida pārvadājumu veikšanai.

7. Veicot šo noteikumu 2.3. vai 2.4.apakšpunktā minētos pašpārvadājumus, pašpārvadājuma veicējs papildus šajos noteikumos minētajām prasībām ievēro starptautiskajos nolīgumos par autopārvadājumiem un ceļu satiksmi minētās prasības.

8. Par sertifikāta izmantošanu ir atbildīgs pašpārvadājuma veicējs, kuram piešķirts sertifikāts. Sertifikātu nedrīkst nodot lietošanā trešajai personai.

**II. Sertifikāta saņemšanas kārtība**

9. Lai saņemtu sertifikātu vai pārreģistrētu sertifikātu uz jaunu termiņu, pašpārvadājuma veicējs Autotransporta direkcijā iesniedz:

9.1. rakstisku iesniegumu. Iesniegumā norāda pašpārvadājuma veicēju (fiziskām personām – vārds, uzvārds, personas kods vai dzimšanas datums, ja personas kods nav piešķirts, un deklarētās dzīvesvietas adrese, juridiskām personām – nosaukums, reģistrācijas numurs, juridiskā adrese), pasta un elektroniskā pasta adresi paziņošanai, informāciju par iesnieguma iesniedzēju (vārds, uzvārds, personas kods un ieņemamais amats) un Transportlīdzekļu un to vadītāju valsts reģistrā (turpmāk – Reģistrs) iekļauta autotransporta līdzekļa valsts reģistrācijas numuru un transportlīdzekļa reģistrācijas apliecības numuru, kā arī vēlamo sertifikāta derīguma termiņu;

9.2. apliecinātu autotransporta līdzekļa nomas līguma kopiju, ja pašpārvadājuma veicējs nav autotransporta līdzekļa īpašnieks vai turētājs.

10. Lai sertifikātu pārreģistrētu uz jaunu termiņu, pašpārvadājuma veicējs Autotransporta direkcijā 9.punktā minētos dokumentus iesniedz ne agrāk kā sešus mēnešus un ne vēlāk kā piecas dienas pirms esošā sertifikāta darbības termiņa beigām.

11. Sertifikāta saņemšanai un pārreģistrācijai uz jaunu termiņu pašpārvadājuma veicējs var pieteikties arī elektroniski, aizpildot speciālu tiešsaistes formu Autotransporta direkcijas tīmekļvietnē www.atd.lv (e-pakalpojums) un identifikācijai izmantojot vienotajā valsts un pašvaldību pakalpojumu portālā www.latvija.lv pieejamos personas identifikācijas līdzekļus.

12. Lai pieņemtu lēmumu par sertifikāta piešķiršanu vai pārreģistrāciju uz jaunu termiņu, Autotransporta direkcija pārbauda autotransporta līdzekļa reģistrācijas datus Reģistrā, kā arī pārliecinās par transportlīdzekļa valsts tehniskās apskates datiem. Transportlīdzekļa tehniskajam stāvoklim jāatbilst vērtējumam "0" vai "1".

13. Pēc iesniegto dokumentu un atbilstības šo noteikumu 12.punktā noteiktajām prasībām izvērtēšanas, Autotransporta direkcija pašpārvadājumu veicējam:

13.1. ne vēlāk kā 5 darba dienu laikā no iesnieguma saņemšanas dienas piešķir šo noteikumu 2.1. vai 2.2.apakšpunktā minēto sertifikātu, veicot attiecīgu ierakstu Autotransporta direkcijas uzturētajā valsts informācijas sistēmā “Autopārvadātāju informatīvā datu bāze” (turpmāk – Autopārvadātāju informatīvā datu bāze) un nepieņemot atsevišķu rakstveida lēmumu;

13.2. ne vēlāk kā 14 darba dienu laikā no iesnieguma saņemšanas dienas izsniedz šo noteikumu 2.3. vai 2.4.apakšpunktā minēto sertifikātu, kuru izgatavo trīs eksemplāros – vienu oriģinālu un divas kopijas. Vienu sertifikāta kopiju glabā pašpārvadājuma veicējs, otru Autotransporta direkcija. Informāciju par sertifikāta izsniegšanu Autotransporta direkcija ievada Autopārvadātāju informatīvajā datu bāzē.

14. Ja šo noteikumu 13.2.apakšpunktā minēto sertifikātu nosūta pa pastu, jo pašpārvadājuma veicējs šādu pakalpojumu izvēlējies, klāt pievieno izdruku no Autopārvadātāju informatīvās datu bāzes. Izdruka ir derīga bez paraksta un satur informāciju par nosūtāmo dokumentāciju.

15. Šo noteikumu 13.1.apakšpunktā minētie sertifikāti stājas spēkā ar dienu, kad informācija par sertifikātu tiek publicēta Autotransporta direkcijas tīmekļvietnē. Vienlaikus informāciju par sertifikāta piešķiršanu Autotransporta direkcija nosūta uz pašpārvadājuma veicēja iesniegumā norādīto elektroniskā pasta adresi.

16. Šo noteikumu 2.1., 2.2. un 2.3.apakšpunktā minētajā sertifikātā iekļauj šādu informāciju:

16.1. sertifikāta veidu (saskaņā ar šo noteikumu 2.punktu) un numuru;

16.2. šo noteikumu 9.1.apakšpunktā minēto informāciju par pašpārvadājuma veicēju;

16.3. datumu, no kura sertifikāts derīgs;

16.4. datumu, līdz kuram sertifikāts derīgs;

16.5. autotransporta līdzekļa valsts reģistrācijas numuru.

17. Ja konstatēta neatbilstība šo noteikumu 9. vai 12.punktā noteiktajām prasībām, Autotransporta direkcija atsaka izsniegt vai pārreģistrēt uz jaunu termiņu sertifikātu, nosūtot motivētu paziņojumu uz pašpārvadājumu veicēja iesniegumā norādīto elektroniskā pasta adresi, neizmantojot drošu elektronisko parakstu.

18. Pašpārvadājuma veicējs var apstrīdēt Autotransporta direkcijas atteikumu izsniegt sertifikātu administratīvo procesu regulējošos normatīvajos aktos noteiktajā kārtībā.

19. Ja mainās sertifikātā norādītā informācija, pašpārvadājuma veicējs 15 dienu laikā no informācijas maiņas dienas sertifikāta nomaiņai iesniedz šo noteikumu 9.1.apakšpunktā minēto iesniegumu un to dokumentu kopijas, kuri apstiprina mainīto informāciju (izņemot dokumentus, kuros ietvertie dati ir iekļauti valsts reģistros). Sertifikāts tiek izsniegts uz to pašu darbības termiņu.

20. Šo noteikumu 2.3. vai 2.4.apakšpunktā minētā sertifikāta nozaudēšanas gadījumā Autotransporta direkcija pēc pašpārvadājuma veicēja rakstiska pieprasījuma un skaidrojuma saņemšanas izsniedz sertifikāta dublikātu, uz kura izdara atzīmi "Dublikāts".

**III. Sertifikāta anulēšana**

21. Sertifikātu var anulēt, ja pašpārvadājuma veicējs:

21.1. sniedzis nepatiesas ziņas;

21.2. pamatojoties uz izsniegto sertifikātu, veic komercpārvadājumus;

21.3. trīs mēnešu laikā nav izņēmis sertifikātu;

21.4. atkārtoti pārkāpis normatīvo aktu prasības par autopārvadājumiem un ceļu satiksmi;

21.5. ja Reģistrā mainījusies informācija par autotransporta līdzekļa īpašnieku un/vai turētāju.

22.Lēmumu par sertifikāta anulēšanu pašpārvadājumu veicējam nosūta rakstveidā administratīvo procesu regulējošos normatīvajos aktos noteiktajā kārtībā

23. Pašpārvadājuma veicējs var apstrīdēt Autotransporta direkcijas lēmumu anulēt sertifikātu administratīvo procesu regulējošos normatīvajos aktos noteiktajā kārtībā.

24. Pašpārvadājuma veicējs divu nedēļu laikā pēc Autotransporta direkcijas lēmuma par sertifikāta anulēšanu paziņošanas nodod šo noteikumu 2.3. vai 2.4.apakšpunktā minēto sertifikātu Autotransporta direkcijā.

**IV. Sertificēšanas dokumentu uzskaite, glabāšana un publiskošana**

25. Iesniegumu sertifikāta saņemšanai un piešķirto sertifikātu uzskaiti veic Autotransporta direkcija, izmantojot Autopārvadātāju informatīvo datu bāzi.

26. Autopārvadātāju informatīvajā datu bāzē iekļauj šādu informāciju:

26.1. sertifikāta veidu (saskaņā ar šo noteikumu 2.punktu) un numuru;

26.2. šo noteikumu 9.1.apakšpunktā minēto informāciju par pašpārvadājuma veicēju un iesnieguma iesniedzēju;

26.3. datumu, no kura sertifikāts derīgs;

26.4. datumu, līdz kuram sertifikāts derīgs;

26.5. detalizētu informāciju par transportlīdzekli (autotransporta līdzekļa marka, modelis, valsts reģistrācijas numurs, u.c.);

26.6. informāciju par anulētajiem sertifikātiem.

27. Autotransporta direkcijas tīmekļa vietnē tiek publiskota informācija par visiem spēkā esošajiem sertifikātiem.

**V. Noslēguma jautājumi**

28. Noteikumi stājas spēkā 2019.gada 1.jūnijā.

29. Atzīt par spēku zaudējušiem Ministru kabineta 2004.gada 20.aprīļa noteikumus Nr.327 "Kārtība, kādā veicami pasažieru un kravas pašpārvadājumi" (Latvijas Vēstnesis, 2004, 68.nr.; 2006, 101.nr.; 2010, 192.nr.; 2011, 204.nr.; 2016, 20.nr.).

30. Līdz 2019.gada 31. maijam izsniegtie iekšzemes kravas pašpārvadājumu un iekšzemes pasažieru pašpārvadājumu ar autobusu sertifikāti ir spēkā līdz tajos norādītā derīguma termiņa beigām.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2006.gada 18.janvāra Direktīvas [2006/1/EK](http://eur-lex.europa.eu/eli/dir/2006/1/oj/?locale=LV) par bez transportlīdzekļa vadītājiem nomātu transportlīdzekļu izmantošanu kravu autopārvadājumiem.

Ministru prezidents M.Kučinskis

Satiksmes ministrs U.Augulis

Iesniedzējs: Satiksmes ministrs U.Augulis

Vīza: Valsts sekretārs K.Ozoliņš

S.Ziedone, 67028332

[Sintija.Ziedone@sam.gov.lv](mailto:Sintija.Ziedone@sam.gov.lv)